Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete dėl Moldovos Respublikos prašymo priimti į tos konvencijos susitariančiąsias šalis /* COM/2014/0110 final - 2014/0058 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Visos Europos ir Viduržemio jūros regiono valstybių preferencinių kilmės taisyklių regioninėje konvencijoje[1] (toliau – Konvencija) nustatytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės. Konvencijos 5 straipsnio 1 dalyje numatyta, kad trečioji šalis gali tapti Konvencijos susitariančiąja šalimi, jeigu šalis ar teritorija kandidatė bent su viena iš susitariančiųjų šalių yra sudariusi laisvosios prekybos susitarimą, kuriame yra numatytos preferencinės kilmės taisyklės. Konvencijos 2 straipsnio 2 dalyje numatyta, kad Konvencijoje trečioji šalis yra bet kuri kaimyninė šalis arba teritorija, kuri nėra susitariančioji šalis. 2013 m. liepos 17 d. Moldovos Respublika Konvencijos depozitarui (ES Tarybos generaliniam sekretoriatui) raštu pateikė prašymą prisijungti prie Konvencijos. Prašyme Moldovos Respublika nurodė, kad ji yra Vidurio Europos laisvosios prekybos susitarimo, kurį sudarė Albanija, Bosnija ir Hercegovina, buvusioji Jugoslavijos Respublika Makedonija, Moldovos Respublika, Juodkalnija, Serbija ir Kosovas[2], šalis. Vadinasi, Moldovos Respublika yra sudariusi laisvosios prekybos susitarimą su šešiomis Konvencijos susitariančiosiomis šalimis ir tenkina Konvencijos 5 straipsnio 1 dalyje nustatytą priėmimo į susitariančiąsias šalis sąlygą. Be to, prašyme Moldovos Respublika nurodė, kad prisijungti prie Visos Europos ir Viduržemio jūros regiono valstybių preferencinių kilmės taisyklių regioninės konvencijos ji įsipareigojo per derybas dėl glaudaus bendradarbiavimo ir visapusiško laisvosios prekybos susitarimo su ES[3] ir kad ji neseniai užbaigė derybas dėl laisvosios prekybos susitarimo su Turkija. Todėl, taikant Konvencijos 4 straipsnio 3 dalies b punktą, prašymas turėtų būti perduotas Konvencijos jungtiniam komitetui, kad jis priimtų sprendimą dėl kvietimo Moldovos Respublikai prisijungti prie Konvencijos. Taryba turėtų nustatyti poziciją, kurios ES turi laikytis jungtiniame komitete. Komisijos nuomone, dėl Moldovos Respublikos prisijungimo nereikia taikyti jokių Konvencijos 4 straipsnio 3 dalies c punkte nurodytų pereinamojo laikotarpio priemonių. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konvencijos susitariančiosios šalys apie prašymą buvo informuotos 2013 m. spalio 29 d. įvykusiame Konvencijos jungtinio komiteto posėdyje. Nepriklausomo tyrimo neprireikė. Neprireikė ir poveikio vertinimo, kadangi trečiosios šalies prisijungimui prie Konvencijos keliama tik tokia sąlyga, kad ji bent su viena iš Konvencijos susitariančiųjų šalių būtų sudariusi laisvosios prekybos susitarimą. 3. TEISINIAI PASIŪLYMO ASPEKTAI Šio Tarybos sprendimo teisinis pagrindas – Sutarties dėl Europos Sąjungos veikimo 207 straipsnio 4 dalies pirma pastraipa kartu su 218 straipsnio 9 dalimi. Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Siūloma priemonė – Tarybos sprendimas. 2014/0058 (NLE) Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete dėl Moldovos Respublikos prašymo priimti į tos konvencijos susitariančiąsias šalis EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi, atsižvelgdama į Visos Europos ir Viduržemio jūros regiono valstybių preferencinių kilmės taisyklių regioninę konvenciją[4], atsižvelgdama į Europos Komisijos pasiūlymą, kadangi: (1) 2012 m. gruodžio 1 d. įsigaliojo Visos Europos ir Viduržemio jūros regiono valstybių preferencinių kilmės taisyklių regioninė konvencija (toliau – Konvencija); (2) Konvencijos 5 straipsnio 1 dalyje numatyta, kad trečioji šalis gali tapti Konvencijos susitariančiąja šalimi, jeigu šalis ar teritorija kandidatė bent su viena iš susitariančiųjų šalių yra sudariusi laisvosios prekybos susitarimą, kuriame yra numatytos preferencinės kilmės taisyklės; (3) 2013 m. liepos 17 d. Moldovos Respublika Konvencijos depozitarui raštu pateikė prašymą prisijungti prie Konvencijos; (4) Moldovos Respublika yra Vidurio Europos laisvosios prekybos susitarimo, kurį sudarė Albanija, Bosnija ir Hercegovina, buvusioji Jugoslavijos Respublika Makedonija, Moldovos Respublika, Juodkalnija, Serbija ir Kosovas[5], šalis. Vadinasi, Moldovos Respublika yra sudariusi laisvosios prekybos susitarimą su šešiomis Konvencijos susitariančiosiomis šalimis ir tenkina Konvencijos 5 straipsnio 1 dalyje nustatytą priėmimo į susitariančiąsias šalis sąlygą; (5) remiantis Konvencijos 4 straipsnio 3 dalies b punktu, jungtinis komitetas priima sprendimą dėl kvietimo trečiosioms šalims prisijungti prie Konvencijos; (6) jungtiniame komitete Sąjunga turėtų laikytis pozicijos balsuoti už sprendimą dėl Moldovos Respublikos kvietimo prisijungti prie Konvencijos, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtiniame komitete dėl Moldovos Respublikos priėmimo į tos konvencijos susitariančiąsias šalis, grindžiama jungtinio komiteto sprendimo projektu, kuris pridedamas prie šio sprendimo. Dėl neesminių sprendimo projekto pakeitimų Sąjungos atstovai jungtiniame komitete gali sutarti be tolesnio Tarybos sprendimo. 2 straipsnis Priimtas jungtinio komiteto sprendimas skelbiamas Europos Sąjungos oficialiajame leidinyje. Priimta Briuselyje Tarybos vardu Pirmininkas [1] OL L 54, 2013 2 26, p. 4. [2] Šis pavadinimas nekeičia pozicijų dėl statuso ir atitinka JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos. [3] Glaudaus bendradarbiavimo ir visapusiško laisvosios prekybos susitarimas parafuotas 2013 m. lapkričio 28–29 d. Vilniuje įvykusiame Rytų partnerystės aukščiausiojo lygio susitikime. [4] OL L 54, 2013 2 26, p. 4. [5] Šis pavadinimas nekeičia pozicijų dėl statuso ir atitinka JT ST rezoliuciją 1244 bei Tarptautinio Teisingumo Teismo nuomonę dėl Kosovo nepriklausomybės deklaracijos.